Reglugerð
um símtöl og aðra virðisaukandi þjónustu í tal- og farsímanetum með yfirgjaldi

I. KAFLI
Markmið, gildissvið og skilgreiningar
1. gr.
Markmið og gildissvið.
Reglugerð þessi gildir um símtöl, SMS-skilaboð og aðra virðisaukandi þjónustu í tal- og farsímanetum með yfirgjaldi.
Markmið reglugerðar þessarar er að auka neytendavernd notenda tal- og farsímaþjónustu og fyrirbyggja eins og kostur er hugsanlega misnotkun og svikastarfsemi í tengslum við yfirgjaldsþjónustu í tal- og farsímanetum.
Reglugerð þessi nær til fjarskiptafyrirtækja með almenna heimild til reksturs fjarskiptaneta og fjarskiptaþjónustu og þjónustuveitenda yfirgjaldsþjónustu.

2. gr.
Skilgreiningar
Vísað er til skilgreininga í fjarskiptalögum en auk þeirra hafa eftirfarandi orð sérstaka merkingu:
a)	Mannleg íhlutun: þegar símtal notanda er svarað af manneskju á vegum þjónustuveitanda í rauntíma. 
b)	Virðisaukandi þjónusta: þjónusta sem boðin er af þjónustuveitanda (efnisveitu) og notandi (rétthafi númers) tengist með símtali eða SMS/MMS-skilaboðum í símanúmer eða stuttnúmer í almennu tal- eða farsímaneti. Þessi þjónusta er gjaldfærð til viðbótar við hefðbundið gjald fyrir notkun á tal- eða farsímaþjónustu, hvort heldur sem þjónustan er veitt á sama tíma og samtengd tal- eða farsímaþjónusta eða síðar. (e. Value Added Service (VAS) eða Premium Rate service (PRS)).
Eftirfarandi þjónusta fellur m.a. undir virðisaukandi þjónustu í tal- og farsímanetum með yfirgjaldi:
•	Hringitónar, skjámyndir og tákn 
•	Ýmis konar afþreyingar- og upplýsingaþjónusta, bæði sjálfvirk og persónuleg svörun
•	Myndskeið
•	Leikir
•	Fjársafnanir
•	Símakosningar
•	Spjall
c)	Þjónustuveitandi: Lögaðili sem býður virðisaukandi þjónustu í tal- og farsímanetum og er rétthafi sérstakra númera fyrir virðisaukandi þjónustu í þessum tilgangi.
Til viðbótar framangreindra skilgreininga má styðjast við skilgreiningar í reglum nr. 450/2008, um skipulag, úthlutun og notkun númera, númeraraða og vistfanga á sviði fjarskipta, enda fari þær skilgreiningar ekki í bága við reglur þessar.

II. KAFLI
Aðgengi og takmarkanir
3. gr. 
Aðskildar númeraraðir
Virðisaukandi þjónusta samkvæmt reglugerð þessari er einungis heimil á sértilgreindum númerum og númeraröðum samkvæmt reglum nr. 450/2008, um skipulag, úthlutun og notkun númera, númeraraða og vistfanga á sviði fjarskipta, og skulu afmörkuð frá hefðbundnum númerum.

4. gr. 
Úthlutun númera, samningar og greiðslufyrirkomulag
Póst- og fjarskiptastofnun úthlutar númerum fyrir virðisaukandi þjónustu til skráðra fjarskiptafyrirtækja hér á landi í samræmi við reglur nr. 450/2008, um skipulag, úthlutun og notkun númera, númeraraða og vistfanga á sviði fjarskipta.
Þjónustuveitendur sem hyggjast bjóða virðisaukandi þjónustu í tal- og farsímanetum sækja um númer hjá fjarskiptafyrirtæki sem hefur fengið slíkum númerum úthlutað.
Skulu þessir aðilar gera sérstakan skriflegan samning sín á milli þar sem meðal annars skal koma fram hvers kyns virðisaukandi þjónustu er heimilt að veita í númerunum, verðlagning þjónustunnar, trúnaður aðila, uppgjörsreglur og hvernig tekjur af þjónustunni skulu skiptast milli aðilanna. Póst- og fjarskiptastofnun getur krafist þess að fá afrit af öllum slíkum samningum fjarskiptafyrirtækja.

5. gr.
Læsingar
Fjarskiptafyrirtæki og þjónustuveitendur skulu verða við öllum beiðnum rétthafa símanúmera um að læsa fyrir tengingu við númer sem bjóða virðisaukandi þjónustu, hvort sem um er að ræða símtöl eða SMS, sbr. 5. mgr. 38. gr. og 50. gr. fjarskiptalaga nr. 81/2003. Bjóða skal uppá læsingu fyrir einn eða fleiri flokka í einu, sbr. 8. gr. 

6. gr.
Takmarkanir á tengingum
Fjarskiptafyrirtækjum ber að gefa rétthöfum símanúmera kost á að velja þá hámarksfjárhæð sem þeir eru reiðubúnir að verja til virðisaukandi þjónustu á mánuði. Sjálfgefin hámarksfjárhæð skal vera 5.000 kr. á mánuði hjá öllum notendum, nema þeim sem hafa sérstaklega óskað eftir hærri hámarksfjárhæð. 

7. gr.
Rof tengingar
Hámarkslengd tengingar við númer með sjálfvirkri svörun er 30 mínútur. Tengingu ber að rjúfa 10 mínútum eftir síðustu aðgerð af hálfu notanda. 
Tengingar við númer þar sem svörun krefst mannlegrar íhlutunar í rauntíma eru án hámarkslengdar. Þjónustuveitanda ber þó að greina notandanum frá tímalengd og áföllnum kostnaði tengingarinnar með tíu mínútna millibili, fyrst 10 mínútum eftir að tenging komst á.
Þjónustuveitandi skal nota nauðsynlegan búnað til að geta rofið tengingu og er ábyrgur fyrir því að búnaðurinn rjúfi símtal þegar hámarkstíma er náð eða notandi hefur ekki samþykkt gjaldtöku með sérstakri aðgerð, sbr. 12. gr.

III. KAFLI
Flokkar þjónustu, upplýsingaskylda og gjaldfærsla
8. gr.
Flokkar virðisaukandi þjónustu
Virðisaukandi þjónustu með yfirgjaldi skal veita í númerum samkvæmt neðangreindum flokkum:
a)	Þriggja og fjögurra stafa númer fyrir virðisaukandi þjónustu með yfirgjaldi.
b)	Númer sem byrja á 900 sem eru notuð fyrir símakosningar.
c)	Stuttnúmerin 1900 til 1919 sem eru notuð fyrir virðisaukandi þjónustu sem notandi tengist með því að senda SMS-skilaboð í númer þjónustuveitanda.
d)	Númer sem byrja á 901 til 905 skal nota fyrir þjónustu þar sem símsvörun er sjálfvirk, þ.e. með tölvubúnaði eða símsvara.
e)	Númer sem byrja á 907 til 908 skal nota fyrir þjónustu þar sem svörun krefst mannlegrar íhlutunar af hálfu þjónustuveitanda.

9. gr.
Birting verðskrár
Fjarskiptafyrirtækjum sem úthlutað hafa númerum til aðila sem bjóða virðisaukandi þjónustu ber að birta á vef sínum yfirlit yfir virk númer fyrir virðisaukandi þjónustu með yfirgjaldi, rétthafa þeirra, verðskrá og flokkun.

10. gr.
Auglýsingar og kynning
Í öllum auglýsingum og kynningu á virðisaukandi þjónustu í tal- og farsímanetum skal koma fram með skýrum hætti verð í íslenskum krónum fyrir SMS/MMS/símtal. Ef innheimt er mínútugjald skal það sérstaklega tilgreint. Í prentuðum auglýsingum og myndauglýsingum skulu verðupplýsingar vera með a.m.k. jafnstórum stöfum og megintexti.
Auglýsingar og kynningar á virðisaukandi þjónustu í tal- og farsímanetum skulu vera í samræmi við lög nr. 57/2005, um eftirlit með viðskiptaháttum og markaðssetningu. Neytendastofa fer með eftirlit og framkvæmd laganna.

11. gr. 
Upplýsingar um gjald fyrir virðisaukandi þjónustu
Við upphaf tengingar, þar sem um er að ræða svörun, hvort heldur sjálfvirka eða svörun sem krefst mannlegrar íhlutunar, skal veita upplýsingar um þjónustuna, heiti þjónustuveitanda samkvæmt fyrirtækjaskrá, verðið fyrir þjónustuna og fyrirkomulag gjaldtökunnar. Einnig skal tilgreina hvort innheimt er mínútugjald, upphafsgjald eða eingreiðsla fyrir þjónustuna í heild. 
Skilyrði 1. mgr. eiga ekki við um þjónustuveitendur sem veita virðisaukandi þjónustu sem fellur undir a. og b. lið 8. gr.
Þegar um er að ræða SMS-yfirgjaldsþjónustu skulu upplýsingar um verð fyrir hvert SMS koma skýrt fram í auglýsingu þjónustunnar.
Heimilt er að víkja frá ákvæðum 1. og 2. mgr. þegar um er að ræða eingreiðsluþjónustu fyrir fjársafnanir sem uppfylla skilyrði laga um opinberar fjársafnanir nr. 5/1977 og eingreiðsluþjónustu fyrir símakosningar ef þjónustan tengist útvarps- eða sjónvarpsviðburði með dreifingu á landsvísu, stendur yfir í tilgreindan takmarkaðan tíma og verðinu og fyrirkomulagi gjaldtökunnar er skilmerkilega komið á framfæri með öðrum hætti.

12. gr.
Gjaldfærsla þjónustunnar
Eftir að upplýsingarnar skv. 1. mgr. 11. gr. hafa verið tilgreindar og áður en gjaldtaka hefst skal óska eftir sérstakri aðgerð af hálfu notanda samþykki hann gjaldtökuna og hyggist hann nota þjónustuna. Samþykki notandi ekki gjaldtökuna með sérstakri aðgerð en slítur ekki sjálfur tengingu skal þjónustuveitandi slíta tengingu við notanda. Óheimilt er að gjaldfæra hjá notanda virðisaukandi kostnað ef notandi hefur ekki samþykkt gjaldtöku með sérstakri aðgerð.
Skilyrði 1. mgr. eiga ekki við um þjónustuveitendur sem veita virðisaukandi þjónustu sem fellur undir a. og b. lið 8. gr.
Aðeins er heimilt að gjaldfæra notanda fyrir þann tíma sem tenging símanúmers hans við þjónustuna varir.
Rétthafar símanúmera skulu gjaldfærðir fyrir virðisaukandi þjónustu á sama tíma og fyrir sama reikning og samtengd notkun fyrir símtal/SMS í gegnum tal- eða farsímanetið er gjaldfærð og skal gjald fyrir virðisaukandi þjónustuna vera sérstaklega tilgreint á reikningi rétthafa.
Þegar um er að ræða notendur fyrirframgreiddrar farsímaþjónustu skulu fjarskiptafyrirtæki og þjónustuveitendur gæta þess að ekki geti myndast neikvæð inneign hjá notendum vegna símtala/SMS-skilaboða í númer fyrir virðisaukandi þjónustu með yfirgjaldi.
Ef ekki er næg innistæða hjá notendum fyrirframgreiddrar farsímaþjónustu er fjarskiptafyrirtækjum og þjónustuveitendum ekki heimilt að krefja slíka notendur eftirá um greiðslu fyrir virðisaukandi þjónustu.
Ekki er heimilt að gjaldfæra fyrir virðisaukandi þjónustu hafi rétthafi símanúmers áður óskað eftir að læst verði fyrir öll eða hlutaðeigandi flokk fyrir virðisaukandi þjónustu, sbr. 5. gr.

13. gr.
Vanskil
Óheimilt er að loka fyrir tal- eða farsímaþjónustu réttahafa númers vegna vanskila fyrir símtöl/SMS-skilaboð eða aðra virðisaukandi þjónustu samkvæmt reglugerð þessari.

IV. KAFLI
Ábyrgð, þagnarskylda og óheimil notkun
14. gr.
Ábyrgð
Þjónustuveitandi ber einn ábyrgð á upplýsingum og efni sem hann lætur í té. 

15. gr.
Þagnarskylda
Fjarskiptafyrirtæki, þjónustuveitandi og starfsmenn þeirra skulu bundnir þagnarskyldu gagnvart notendum í samræmi við fjarskiptalög. Óheimilt er að veita öðrum en rétthafa viðkomandi símanúmers upplýsingar um notkun virðisaukandi þjónustu, nema því aðeins að skýr lagaheimild sé fyrir hendi. Öll önnur vinnsla upplýsinganna skal vera í samræmi við ákvæði laga nr. 77/2000 um persónuvernd og meðferð persónuupplýsinga.

16. gr.
Óheimil notkun
Til að tryggja öryggi fjarskiptaneta og hagsmuni neytenda getur Póst- og fjarskiptastofnun farið fram á að fjarskiptafyrirtæki loki tímabundið fyrir númer þjónustuveitenda ef grunur vaknar um misnotkun, sviksamlegt athæfi eða annað hátterni sem brýtur gegn reglugerð þessari eða lagaákvæðum um fjarskipti, persónuvernd eða neytendavernd.
Þjónustuveitanda er óheimilt að nota símanúmer í þeim tilgangi að afla sér eða öðrum fjárhagslegs ávinnings ef engin raunveruleg virðisaukandi þjónusta samkvæmt reglugerð þessari er þar að baki.

17. gr.
Úrræði gegn misnotkun
Brjóti þjónustuveitandi gegn ákvæðum reglugerðar þessarar eða verði uppvís að óleyfilegri notkun númera eða annarri óleyfilegri notkun á rafræna fjarskiptakerfinu getur Póst- og fjarskiptastofnun farið fram á að fjarskiptafyrirtæki loki fyrir tengingu í númer hans og að greiðslur til þjónustuveitenda skuli frystar þar til leitt hefur verið í ljós hvort brotið hafi verið gegn reglugerð þessari eða lagaákvæðum um fjarskipti, persónuvernd eða neytendavernd.
Fjarskiptafyrirtæki skulu ekki miðla greiðslum fyrir virðisaukandi þjónustu til þjónustuveitanda sem brotið hefur gegn ákvæðum reglugerðar þessarar, lagaákvæðum um fjarskipti, persónuvernd eða neytendavernd eða hefur orðið uppvís að óleyfilegri notkun númera, sviksamlegu hátterni eða annarri óleyfilegri notkun á rafræna fjarskiptakerfinu.

V. KAFLI
Lausn deilumála og lagastoð
18. gr.
Valdmörk og lausn deilumála
Póst- og fjarskiptastofnun hefur eftirlit með framkvæmd reglugerðar þessarar og sker úr ágreiningi um símtöl, SMS og aðra virðisaukandi þjónustu í tal- og farsímanetum með yfirgjaldi í samræmi við lög nr. 81/2003, um fjarskipti og lög nr. 69/2003, um Póst- og fjarskiptastofnun.
Neytendastofa fer með eftirlit og framkvæmd laga nr. 57/2005, um eftirlit með viðskiptaháttum og markaðssetningu. 

19. gr.
Lagastoð
Reglugerð þessi er sett á grundvelli 5. mgr. 38. gr. laga um fjarskipti nr. 81/2003 og öðlast gildi við birtingu í Stjórnartíðindum. 

Samgöngu- og sveitarstjórnarráðuneytinu, xx. febrúar 2010